Kazlų Rūdos pagrindinės mokyklos bendruomenė ir Kazlų Rūdos viešosios bibliotekos darbuotojai drauge organizavo renginį „ ..reikia mokėti atrasti žmogų...‘,  skirtą Jurgio Dovydaičio 110 gimimo metinėms. 

Renginyje dalyvavo šviesaus atminimo Jurgio Dovydaičio dukra Danutė Mažeikienė, ilgametė muzikos pedagogė, Balio Dvariono mokyklos mokytoja metodininkė. Į renginį atvyko Jurgio Dovydaičio sūnėnai ir dukterėčios bei kiti giminaičiai. Minėjime dalyvavo etnologas, mokslo istorikas Libertas Klimka, mūsų kraštienė Vilija Grincevičienė, LEU ir VGTU edukologijos profesorė. Į renginį atvyko savivaldybės administracijos vadovė Erika Motiejauskienė.
Susirinkusius minėjimo dalyvius ir svečius pasveikino Kazlų Rūdos meras Vytautas Kanevičius. 

Jurgio Dovydaičio surinktas dainas atliko Kazlų Rūdos folkloro ansamblis „Sūduonia“, vadovaujamas Eglės Bernotienės.

Kazlų Rūdos savivaldybės  bibliotekos salėje susirinkę mūsų mokyklos moksleiviai, mokytojai, miesto visuomenės atstovai susidomėję išklausė svečių pasisakymus apie tautosakininką  Jurgį Dovydaitį, jo veiklos reikšmę mūsų tautos kultūrai.

Prieš renginį garbūs svečiai apsilankė mūsų mokykloje, susipažino su mūsų mokyklos veikla ir pasiekimais. Drauge nusifotografavo prie  signataro Prano Dovydaičio paminklo.

